আহমদ কারিম এতক্ষণে দেখলেন তার বাঁদিকের বিছানায় আরো একজন রোগী। তিনি অন্যদিকে তাকিয়ে থেকেও সম্ভবত অবচেতনে এই ঘরে আরো একটা মানুষের অসিত্মত্ব টের পেয়েছিলেন। লোকটার শরীরের সঙ্গে বেশ কয়েকটি নল ও তারের সংযোগ। পাশে বিভিন্ন আকৃতির অনেকগুলো যন্ত্রপাতি, সেগুলোর বিচিত্র আলো ও সিগন্যালও চোখে পড়ছে। এটা সম্ভবত আইসিইউ – হ্যাঁ তা-ই হবে। তাহলে তারও তো গুরুতর কিছু হয়েছিল। নার্স মেয়েটি কিছু লুকোচ্ছে – মামুলি প্রেসার বৃদ্ধি হয়তো নয়। মেয়েটি এখনো পাশেই দাঁড়িয়ে আছে। আহমদ কারিমের মনে হলো তার গলাটা শুকিয়ে আছে। মেয়েটিকে বললেন, ‘আমি একটু পানি খেতে চাই, খিদেও পেয়েছে বোধহয়।’